[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.8.2007

COM(2007) 480 τελικό

2007/0174 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την επιλογή και αδειοδότηση συστημάτων που παρέχουν κινητές δορυφορικές υπηρεσίες (MSS)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Αιτιολόγηση και στόχοι της πρότασης Το κοινοτικό πλαίσιο κανονιστικών ρυθμίσεων για τις ηλεκτρονικές επικοινωνίες αποβλέπει στην προαγωγή του ανταγωνισμού, ενθαρρύνοντας μεταξύ άλλων την αποδοτική χρήση και εξασφαλίζοντας αποτελεσματική διαχείριση των ραδιοσυχνοτήτων και των πόρων αριθμοδότησης, καθώς επίσης και με την ανάπτυξη της εσωτερικής αγοράς, μεταξύ άλλων με την άρση των εμποδίων που απομένουν για την παροχή των συναφών δικτύων και υπηρεσιών, εξασφαλίζοντας ότι δεν υφίστανται διακρίσεις σε παρόμοιες περιστάσεις και ενθαρρύνοντας την καθιέρωση και ανάπτυξη διευρωπαϊκών δικτύων, καθώς και τη διαλειτουργικότητα των πανευρωπαϊκών υπηρεσιών (άρθρο 8 της οδηγίας πλαίσιο 2002/21/EΚ). Ο ίδιος ο χαρακτήρας των δορυφορικών επικοινωνιών ξεπερνά τα εθνικά σύνορα, κατά συνέπεια οι επικοινωνίες αυτές επιδέχονται διεθνή ή περιφερειακή και όχι καθαρά εθνική ρύθμιση. Οι υφιστάμενοι κανονισμοί της Διεθνούς Ένωσης Τηλεπικοινωνιών (ΔΕΤ/ITU) προβλέπουν διαδικασίες για το συντονισμό των ραδιοσυχνοτήτων δορυφορικών επικοινωνιών, ως τρόπο διαχείρισης των επιβλαβών παρεμβολών· δεν υπεισέρχονται, ωστόσο, σε θέματα επιλογής ή αδειοδότησης. Εξάλλου, βάσει του κοινοτικού πλαισίου κανονιστικών ρυθμίσεων για τις ηλεκτρονικές επικοινωνίες, η επιλογή δορυφορικών φορέων εκμετάλλευσης γίνεται σε εθνικό επίπεδο. Η ύπαρξη, ωστόσο, αποκλινουσών λύσεων όσον αφορά την επιλογή και αδειοδότηση, οι οποίες έχουν θεσπιστεί σε διάφορα κράτη μέλη, θα ακύρωνε τα οφέλη της πανευρωπαϊκής κάλυψης για κινητά δορυφορικά συστήματα και θα καθιστούσε αναποτελεσματική τη χρήση του διαθέσιμου ραδιοφάσματος, εν προκειμένω από την άποψη της φυσικής ικανότητας των συστημάτων δορυφορικών επικοινωνιών να καλύπτουν ταυτόχρονα μεγάλα μέρη της Ευρώπης και των κρατών μελών της ΕΕ, δεδομένου του σχετικά περιορισμένου ραδιοφάσματος που διατίθεται για τις επικοινωνίες αυτές. Κατά συνέπεια, με την παρούσα πρόταση ορίζονται κοινοτικές διαδικασίες για την κοινή επιλογή, σε κοινοτικό επίπεδο, φορέων εκμετάλλευσης κινητών δορυφορικών συστημάτων, καθώς επίσης και διατάξεις για τη συντονισμένη αδειοδότηση, εκ μέρους των εθνικών αρχών, των φορέων εκμετάλλευσης που έχουν επιλεγεί να χρησιμοποιούν ραδιοφάσμα για τη λειτουργία των συστημάτων αυτών στην Κοινότητα. |

Γενικό πλαίσιο Υπό το φως των εξελίξεων στην τεχνολογία και την αγορά, η Ευρωπαϊκή Επιτροπή εξέδωσε, στις 14 Φεβρουαρίου 2007, την απόφαση 2007/98/ΕΚ για τον καθορισμό των ζωνών ραδιοσυχνοτήτων των 2 GHz (1980-2010 ΜHz και 2170-2200 ΜHz) για χρήση από συστήματα που παρέχουν κινητές δορυφορικές υπηρεσίες (MSS), ώστε να εξασφαλιστεί, σε εναρμονισμένη βάση, η διάθεση ραδιοφάσματος σε όλα τα κράτη μέλη για τα συστήματα αυτά. Η εν λόγω απόφαση δεν καλύπτει, ωστόσο, διαδικασίες για την επιλογή και αδειοδότηση φορέων εκμετάλλευσης. Ως επόμενο βήμα μετά τον καθορισμό του ραδιοφάσματος, η παρούσα πρόταση δημιουργεί νομικό πλαίσιο για συντονισμένη διαδικασία επιλογής και αδειοδότησης σε κοινοτική κλίμακα, αποβλέποντας στην έγκριση της τρέχουσας χρήσης της ζώνης των 2 GHz για MSS και στην επίτευξη των στόχων της εσωτερικής αγοράς όσον αφορά τις ηλεκτρονικές επικοινωνίες. Χωρίς το επακόλουθο αυτό βήμα, την πρωτοβουλία για την επιλογή και την αδειοδότηση, τα κράτη μέλη θα έπρεπε να προβούν μεμονωμένα στην ενεργοποίηση της ζώνης των 2 GHz. Είναι πιθανό να επιλέγονται διαφορετικοί φορείς εκμετάλλευσης κινητών δορυφορικών συστημάτων σε διάφορα κράτη μέλη, γεγονός που όχι μόνο θα αποστερούσε από τους εν λόγω φορείς εκμετάλλευσης τη δυνατότητα πανευρωπαϊκής κάλυψης των υπηρεσιών τους, με αποτέλεσμα τον κατακερματισμό της εσωτερικής αγοράς, αλλά θα μπορούσε επίσης να έχει ως αποτέλεσμα περίπλοκες καταστάσεις επιζήμιων παρεμβολών. |

Υφιστάμενες διατάξεις στον τομέα που καλύπτει η πρόταση Η πρόταση βασίζεται στο νομικό περιβάλλον που έχει διαμορφωθεί από το κοινοτικό πλαίσιο κανονιστικών ρυθμίσεων για τις ηλεκτρονικές επικοινωνίες και, ειδικότερα, από την οδηγία πλαίσιο 2002/21/ΕΚ και την οδηγία για την αδειοδότηση, 2002/20/ΕΚ. Στο άρθρο 8 της οδηγίας για την αδειοδότηση προβλέπεται η δυνατότητα επιλογής επιχειρήσεων και εκχώρησης των ραδιοσυχνοτήτων μόνο σύμφωνα με διεθνείς συμφωνίες (και κοινοτικούς κανόνες). Ωστόσο, δεν μπορεί να είναι ρεαλιστική η στήριξη σε διεθνή συμφωνία ενόψει της ανάγκης σχετικά ταχείας επιλογής και αδειοδότησης φορέων εκμετάλλευσης κινητών δορυφορικών επικοινωνιών. Η προτεινόμενη απόφαση ορίζει επομένως ειδικό νέο πλαίσιο για συντονισμένη διαδικασία επιλογής και αδειοδότησης σε κοινοτικό επίπεδο, η οποία θα ισχύει μόνο για τη ζώνη ραδιοσυχνοτήτων των 2 GHz και για κινητές δορυφορικές επικοινωνίες. |

Συνέπεια με τις άλλες πολιτικές και στόχους της Ένωσης Η πρόταση συμβαδίζει με την ανανεωμένη στρατηγική της Λισαβόνας για την προώθηση της ανάπτυξης και της απασχόλησης μέσω αύξησης της ανταγωνιστικότητας και με τη σχετική πρωτοβουλία για την i2010 της Επιτροπής. Το διάστημα και οι σχετικές εφαρμογές συνιστούν σε παγκόσμιο επίπεδο αγορά ύψους 90 δις ευρώ, η οποία αναπτύσσεται με ρυθμό 7% ετησίως. Το 2005, ο κύκλος εργασιών του ευρωπαϊκού δορυφορικού κατασκευαστικού κλάδου ανήλθε σε 4,4 δις ευρώ, απασχολώντας 28.000 άτομα. Ο ευρωπαϊκός διαστημικός κλάδος εξασφαλίζει 40% των παγκόσμιων αγορών κατασκευής δορυφόρων, εκτόξευσής τους και παροχής υπηρεσιών για τη λειτουργία τους. Στην Ευρώπη βρίσκεται η έδρα τριών από τους πέντε μεγαλύτερους φορείς εκμετάλλευσης δορυφορικών συστημάτων παγκοσμίως. Οι δορυφορικές επικοινωνίες καταλαμβάνουν ποσοστό 40% των τρεχόντων εσόδων του ευρωπαϊκού διαστημικού τομέα. Η αποδοτική και συνεκτική χρήση ραδιοφάσματος είναι ουσιαστικής σημασίας για την ανάπτυξη των υπηρεσιών ηλεκτρονικών επικοινωνιών και μπορεί να βοηθήσει την Ευρωπαϊκή Κοινότητα στην τόνωση της ανάπτυξης, της ανταγωνιστικότητας και της απασχόλησης. Η έναρξη εμπορικής εκμετάλλευσης των κινητών δορυφορικών συστημάτων αναμένεται ότι θα έχει ως αποτέλεσμα καινοτομίες, μεγαλύτερη ευελιξία και βελτιωμένη επιλογή των υπηρεσιών αυτών για τους ευρωπαίους καταναλωτές. |

Διαβουλεύσεις με τα ενδιαφερόμενα μέρη και εκτίμηση του αντικτύπου |

Διαβουλεύσεις με τα ενδιαφερόμενα μέρη |

Μέθοδοι διαβούλευσης, κύριοι στοχευόμενοι τομείς και γενικά χαρακτηριστικά των συνομιλητών Το γενικό προτεινόμενο πλαίσιο για την επιλογή και αδειοδότηση κινητών δορυφορικών υπηρεσιών αποτέλεσε το αντικείμενο δημόσιας διαβούλευσης, η οποία διήρκησε από τις 30 Μαρτίου έως τις 30 Μαΐου 2007 και απευθύνθηκε σε όλα τα ενδιαφερόμενα μέρη. Η διαβούλευση δημοσιεύθηκε στο δικτυακό τόπο της Επιτροπής, καθώς και από τις εθνικές διοικήσεις των κρατών μελών της ΕΕ. Κύριοι συνομιλητές ήταν ο δορυφορικός κλάδος (τόσο εντός, όσο και εκτός ΕΕ), οι μη δορυφορικοί τηλεπικοινωνιακοί φορείς εκμετάλλευσης (ιδίως οι κινητοί φορείς εκμετάλλευσης), ορισμένα υπουργεία ή εθνικές ρυθμιστικές αρχές των κρατών μελών και η Ευρωπαϊκή Υπηρεσία Διαστήματος. Τα σχόλιά τους δημοσιεύονται στο δικτυακό τόπο της Επιτροπής. |

Σύνοψη των απαντήσεων και τρόπος κατά τον οποίον ελήφθησαν υπόψη Από τη διαβούλευση προέκυψε ευρεία στήριξη, από τα ενδιαφερόμενα μέρη, τα κράτη μέλη και τους πιθανούς υποψήφιους, υπέρ του συντονισμού σε κοινοτική κλίμακα της επιλογής και αδειοδότησης φορέων εκμετάλλευσης για πανευρωπαϊκές κινητές δορυφορικές επικοινωνίες. Πολλές απαντήσεις υποστήριξαν επίσης τις μεθόδους και τα κριτήρια επιλογής που πρότεινε η Επιτροπή. Σε ορισμένες επιμέρους απαιτήσεις των μεθόδων και κριτηρίων επιλογής υπήρξαν αποκλίνουσες απόψεις, οι οποίες συχνά αντικατόπτριζαν τα συγκεκριμένα συμφέροντα των συνομιλητών. Τα λεπτομερέστερα αυτά σημεία αναμένεται ότι θα αντιμετωπιστούν κατά τη διάρκεια της υλοποίησης της πρότασης, μέσω διαδικασιών επιτροπολογίας. Ορισμένοι ενδιαφερόμενοι ζήτησαν μεγαλύτερο βαθμό ευελιξίας σε εθνικό επίπεδο, ιδίως ως προς τους χρόνους των εθνικών αδειοδοτήσεων, ενώ άλλοι ζήτησαν μεγαλύτερο βαθμό συντονισμού των εθνικών διαδικασιών αδειοδότησης. Κατά την άποψη της Επιτροπής, η πρότασή της ισορροπεί εύλογα μεταξύ της ανάγκης εξασφάλισης συνεκτικού και συγχρονισμένου αποτελέσματος όσον αφορά τις αδειοδοτήσεις σε κλίμακα ΕΕ αφενός, και, αφετέρου, της εξασφάλισης ότι λαμβάνονται υπόψη οι σχετικές εθνικές συνθήκες και κανονισμοί. |

Από τις 30/03/2007 έως τις 30/05/2007 διενεργήθηκε ανοικτή διαβούλευση μέσω του Διαδικτύου. Η Επιτροπή έλαβε 35 απαντήσεις. Τα αποτελέσματα διατίθενται στον εξής δικτυακό τόπο: http://ec.europa.eu/information_society/policy/radio_spectrum/ongoing_consult/2ghz_mss_comments/index_en.htm. |

Συγκέντρωση και χρησιμοποίηση εκτιμήσεων εμπειρογνωμόνων |

Σχετικοί επιστημονικοί τομείς / τομείς εμπειρογνωμοσύνης Οι εναρμονισμένοι τεχνικοί όροι και τα ρυθμιστικά θέματα που αφορούν την επιλογή και αδειοδότηση κινητών δορυφορικών υπηρεσιών στις ζώνες των 2 GHz στην Κοινότητα. |

Χρησιμοποιηθείσα μεθοδολογία Ανάλυση και υποβολή εκθέσεων για τους τεχνικούς όρους βάσει εντολής κατ’ εφαρμογή της απόφασης 676/2002/ΕΚ για το ραδιοφάσμα· σύγκληση τακτικών συνεδριάσεων με εθνικούς εμπειρογνώμονες όσον αφορά θέματα κανονιστικών ρυθμίσεων· δημόσια διαβούλευση |

Κυριότεροι οργανισμοί / εμπειρογνώμονες που συμμετείχαν στις διαβουλεύσεις Ευρωπαϊκή διάσκεψη διοικήσεων ταχυδρομείων και τηλεπικοινωνιών (CEPT)· εμπειρογνώμονες από τη δημόσια διοίκηση των κρατών μελών στο πλαίσιο της άτυπης ομάδας εμπειρογνωμόνων MSS και στο πλαίσιο της ομάδας εργασίας COCOM για την αδειοδότηση και τα δικαιώματα χρήσης. Λοιπές υπηρεσίες της Επιτροπής που πραγματεύονται θέματα κανονιστικών ρυθμίσεων. |

Σύνοψη των συμβουλών που λήφθηκαν και χρησιμοποιήθηκαν Δεν έχει αναφερθεί η ύπαρξη δυνητικά σοβαρών κινδύνων με μη αναστρέψιμες συνέπειες. |

Όσον αφορά τεχνικές προϋποθέσεις, δεν είναι δυνατή, στην ίδια γεωγραφική περιοχή, η συνύπαρξη συστημάτων που μπορούν να παρέχουν κινητές δορυφορικές επικοινωνίες και συστημάτων που παρέχουν αποκλειστικά επίγειες κινητές υπηρεσίες στο ίδιο φάσμα χωρίς επιζήμιες παρεμβολές. Κατά συνέπεια, θα πρέπει να ισχύσει κατά προτεραιότητα κατανομή ραδιοφάσματος που χρησιμοποιείται για κινητές δορυφορικές υπηρεσίες. Όσον αφορά θέματα κανονιστικής ρύθμισης, ως προτιμητέα δυνατότητα επελέγη η ανασκόπηση ενδιάμεσων στόχων, ακολουθούμενη από διαδικασία συγκριτικής επιλογής. Τονίστηκε η ανάγκη πραγματοποίησης ταχείας προόδου στην επίλυση των λεπτομερών ζητημάτων των ρυθμιστικών θεμάτων. |

Μέσα που χρησιμοποιήθηκαν προκειμένου να καταστούν οι συμβουλές των εμπειρογνωμόνων διαθέσιμες στο κοινό. Η έκθεση της CEPT είναι διαθέσιμη στο κοινό στο δικτυακό τόπο της Επιτροπής: http://ΕC.europa.eu/information_society/policy/radio_spectrum/activities/rsc_work/meetings_2006/index_en.htm. Η CEPT οργάνωσε επίσης δημόσια διαβούλευση επί της έκθεσής της και του σχεδίου απόφασης ECC/DEC/(06)09 της 1ης Δεκεμβρίου 2006. Διάφορες εκθέσεις αναφορικά με ρυθμιστικά θέματα είναι διαθέσιμες στο κοινό στο δικτυακό τόπο της Επιτροπής: http://ΕC.europa.eu/information_society/policy/radio_spectrum/by_topics/mss/index_en.htm. Οι συμβολές στη δημόσια διαβούλευση είναι εν γένει διαθέσιμες, στο δικτυακό τόπο της Επιτροπής: http://ec.europa.eu/information_society/ policy/radio_spectrum/ongoing_consult/2ghz_mss_comments/index_en.htm. |

Εκτίμηση του αντικτύπου Το ενδεχόμενο να μην αναληφθεί καμία δράση θα είχε ως αποτέλεσμα τα κράτη μέλη να χορηγούν δικαιώματα χρήσης του ραδιοφάσματος σε διάφορα δορυφορικά συστήματα, με τις ακόλουθες συνέπειες: να μην αρθούν τα εμπόδια στην εσωτερική αγορά για πανευρωπαϊκές MSS· να υπονομευθεί η πανευρωπαϊκή κάλυψη, που αποτελεί την πεμπτουσία των υπηρεσιών αυτών· να μεγιστοποιηθεί ο κίνδυνος παρεμβολών. Υπό τις υφιστάμενες συνθήκες, ο μηχανισμός επιλογής και αδειοδότησης κατά τον οποίο οι δορυφορικοί φορείς εκμετάλλευσης και οι ζώνες ραδιοφάσματος για κάθε φορέα εκμετάλλευσης θα επιλέγονταν κατά συντονισμένο τρόπο από την Επιτροπή, με την συνεπικούρηση μιας επιτροπής, αποτελεί το ενδεδειγμένο μέσο για την εξασφάλιση αποδοτικού μερισμού του ραδιοφάσματος στην Κοινότητα. Ενόψει της ρητής ζήτησης για ραδιοφάσματα στις εν λόγω ζώνες, κρίνεται ότι ο μηχανισμός αυτός εξασφαλίζει επίσης ορθή ισορροπία μεταξύ διασυνοριακής διάστασης και ταχύτητας της δράσης. |

Νομικά στοιχεία της πρότασης |

Σύνοψη της προτεινόμενης δράσης Με την προτεινόμενη απόφαση θα υπάρξει νομικό πλαίσιο για την επιλογή και αδειοδότηση υπηρεσιών κινητών δορυφορικών επικοινωνιών. Η επιλογή αυτή θα πρέπει να πραγματοποιηθεί σύμφωνα με τους γενικούς στόχους και εφαρμόζοντας την ανταγωνιστική διαδικασία επιλογής που περιγράφεται στην πρόταση. Θα συμμετέχει η Επιτροπή συνεπικουρούμενη από την επιτροπή επικοινωνιών. Η αδειοδότηση (δικαιώματα χρήσης ραδιοφάσματος) επιλεγμένων φορέων εκμετάλλευσης θα χορηγείται σε εθνικό επίπεδο υπό τον όρο τήρησης ελάχιστης δέσμης εναρμονισμένων όρων, όπως καθορίζεται στην πρόταση. |

Νομική βάση Άρθρο 95 ΕΚ |

Αρχή της επικουρικότητας Η αρχή της επικουρικότητας ισχύει στο βαθμό που η πρόταση δεν εμπίπτει στην αποκλειστική αρμοδιότητα της Κοινότητας. |

Οι στόχοι της πρότασης δεν είναι δυνατόν να επιτευχθούν επαρκώς με τις ενέργειες των κρατών μελών, για τους ακόλουθους λόγους: |

Ενώ οι φορείς εκμετάλλευσης επιλέγονται και αδειοδοτούνται σε εθνικό επίπεδο βάσει του υφιστάμενου κοινοτικού πλαισίου κανονιστικών ρυθμίσεων για τις ηλεκτρονικές επικοινωνίες, στην περίπτωση των κινητών δορυφορικών επικοινωνιών η περιορισμένη διάθεση ραδιοφάσματος είναι πιθανό να επιβάλλει επιλογή περιορισμένου αριθμού δορυφορικών φορέων εκμετάλλευσης. Εξάλλου, οι δορυφορικές επικοινωνίες ξεπερνούν τα εθνικά σύνορα και επομένως είναι καλύτερα διαχειρίσιμες με κοινοτικά μέτρα αντί της ρύθμισης σε καθαρά εθνικό επίπεδο. Οι πανευρωπαϊκές δορυφορικές υπηρεσίες αποτελούν σημαντικό στοιχείο της εσωτερικής αγοράς και θα μπορούσαν να έχουν σημαντική συνεισφορά στην κατεύθυνση επίτευξης των στόχων της ΕΕ. |

Η επιλογή και χορήγηση δικαιωμάτων για το ίδιο τμήμα του ραδιοφάσματος σε διάφορους δορυφορικούς φορείς εκμετάλλευσης σε διάφορα κράτη μέλη δεν θα επέτρεπε στους δορυφόρους να καλύψουν το φυσικό τους ίχνος, που κατά κανόνα καλύπτει μεγάλο αριθμό χωρών· θα προέκυπτε ο κίνδυνος κατακερματισμού της αγοράς δορυφορικών επικοινωνιών και εξάλειψης του φυσικού πλεονεκτήματος των δορυφόρων σε σύγκριση με άλλους τρόπους επικοινωνίας. Ο κινητός χαρακτήρας των εμπλεκόμενων υπηρεσιών συνεπάγεται επίσης ότι οι πολίτες που ταξιδεύουν στην ΕΕ πρέπει να επωφελούνται από τη διάθεση ανάλογων υπηρεσιών σε ολόκληρη την ΕΕ. |

Οι στόχοι της πρότασης είναι δυνατόν να επιτευχθούν πληρέστερα με κοινοτική δράση για τους εξής λόγους: |

Τόσο το αποτέλεσμα όσο και η κλίμακα της δράσης σε επίπεδο ΕΕ συνίσταται στην επιλογή των ίδιων φορέων εκμετάλλευσης για ολόκληρη την ΕΕ, καθώς και στην εξασφάλιση ότι σε κάθε κράτος μέλος εκχωρείται σε συγκεκριμένους δορυφορικούς φορείς εκμετάλλευσης το ίδιο εύρος ραδιοφάσματος. Τούτο θα επιτρέπει στους επιλεγμένους φορείς εκμετάλλευσης να παρέχουν κινητές δορυφορικές υπηρεσίες σε πανευρωπαϊκή κλίμακα, αξιοποιώντας πλήρως τα πλεονεκτήματα των δορυφορικών επικοινωνιών. Τούτο δεν μπορεί να επιτευχθεί σε εθνικό επίπεδο. |

Ο πλέον αποτελεσματικός τρόπος εξασφάλισης της συντονισμένης εισαγωγής κινητών δορυφορικών συστημάτων στην ΕΕ είναι η ύπαρξη μιας ενιαίας δεσμευτικής απόφασης επιλογής των φορέων εκμετάλλευσης στους οποίους θα εκχωρηθεί το ίδιο εύρος ραδιοφάσματος σε κάθε κράτος μέλος. |

Ο συγκεντρωτισμός στη λήψη αποφάσεων δεν θα ισχύσει μόνο για την επιλογή των φορέων εκμετάλλευσης στους οποίους θα εκχωρηθεί συγκεκριμένο μέρος του ραδιοφάσματος για κινητές δορυφορικές επικοινωνίες. Η συγκεκριμένη αδειοδότηση (εκχώρηση ραδιοφάσματος) θα γίνει από κάθε κράτος μέλος, βάσει σειράς όρων εναρμονισμένης αδειοδότησης. Τα κράτη μέλη θα είναι σε θέση να επισυνάπτουν συγκεκριμένους όρους σε πεδία που δεν εναρμονίζονται βάσει της απόφασης, σύμφωνα με την κοινοτική νομοθεσία. |

Επομένως, η πρόταση είναι σύμφωνη με την αρχή της επικουρικότητας. |

Αρχή της αναλογικότητας Η πρόταση ανταποκρίνεται στην αρχή της αναλογικότητας για τους εξής λόγους: |

Με την πρόταση θα δημιουργηθεί μηχανισμός συντονισμού της επιλογής και θα καθοριστούν συγκεκριμένοι όροι που θα επισυνάπτονται στα δικαιώματα χρήσης του ραδιοφάσματος. Δεν θα θιγούν τα δικαιώματα των κρατών μελών να χορηγούν αδειοδοτήσεις για χρήση ραδιοφάσματος ή να επισυνάπτουν συγκεκριμένους όρους που ισχύουν για την παροχή υπηρεσιών σε μη εναρμονισμένα πεδία. Τα κράτη μέλη θα συμμετάσχουν άμεσα στην επεξεργασία των επιμέρους πτυχών της διαδικασίας επιλογής. |

Το οικονομικό κόστος θα είναι ελάχιστο για την Κοινότητα και ουσιαστικά θα περιορίζεται στις δαπάνες οργάνωσης και διεξαγωγής της διαδικασίας επιλογής. Η διοικητική επιβάρυνση θα μοιραστεί μεταξύ της Επιτροπής και των κρατών μελών, τα οποία θα παραμείνουν σε σύνδεση με τη διαδικασία επιλογής μέσω της επιτροπής επικοινωνιών και στη συνέχεια θα εκδίδουν τις αδειοδοτήσεις. Γενικότερα, μια συγκεντροποιημένη διαδικασία επιλογής θα αντικαταστήσει πολυάριθμες διαδικασίες επιλογής σε κράτη μέλη και επομένως αναμένεται ότι θα εξασφαλιστεί σημαντικός περιορισμός του ρυθμιστικού φόρτου, τόσο προς όφελος των εθνικών διοικήσεων όσο και των υποψηφίων. |

Επιλογή νομικού μέσου |

Προτεινόμενο νομικό μέσο: άλλου είδους. |

Άλλες νομικές πράξεις δεν θα ήσαν κατάλληλες για τους ακόλουθους λόγους: Για την περίσταση απαιτείται μια αποτελεσματική και δεσμευτική μέθοδος επιλογής δορυφορικών φορέων εκμετάλλευσης. Με την απόφαση δημιουργείται σχετικός μηχανισμός, καθώς και συγκεκριμένες υποχρεώσεις από την πλευρά των κρατών μελών, που αναφέρονται στο χαρακτήρα των δορυφορικών επικοινωνιών. Η έκδοση οδηγίας δεν θα ήταν ενδεδειγμένη για τη λειτουργία ενός τέτοιου μηχανισμού. Δεν απαιτείται κανονιστική ρύθμιση επειδή η πρόταση περιορίζεται σε ενιαία πρωτοβουλία επιλογής και αδειοδότησης. |

Δημοσιονομικές επιπτώσεις |

Το κόστος υλοποίησης της παρούσας πρότασης θα περιοριστεί ουσιαστικά στο κόστος διεξαγωγής της διαδικασίας επιλογής. |

Συμπληρωματικές πληροφορίες |

Απλούστευση |

Η πρόταση προβλέπει την απλούστευση των διοικητικών διαδικασιών για δημόσιους (κοινοτικούς ή εθνικούς) και ιδιωτικούς φορείς. |

Ο συντονισμός της επιλογής θα περιορίσει το βάρος των διοικητικών διαδικασιών που αναφέρονται στην εκχώρηση ραδιοφάσματος σε κάθε κράτος μέλος. Τα κράτη μέλη θα συνεργαστούν το πλαίσιο της επιτροπής επικοινωνιών υπό την καθοδήγηση της Επιτροπής. Θα περιοριστούν περιπτώσεις περιττής επικάλυψης διοικητικών διαδικασιών. |

Αντί για 27 διαφορετικές εθνικές διαδικασίες επιλογής των συστημάτων, οι υποψήφιοι θα επωφεληθούν από την ύπαρξη συντονισμένης διαδικασίας· κατά τον ίδιο τρόπο έχει ήδη διεξαχθεί η δημόσια διαβούλευση. |

Λεπτομερής επεξήγηση της πρότασης Στον τίτλο Ι περιγράφεται ο στόχος, το πεδίο εφαρμογής και οι ορισμοί της απόφασης. Η διαδικασία επιλογής παρουσιάζεται στον τίτλο ΙΙ. Οι φορείς εκμετάλλευσης θα επιλεγούν μέσω διαδικασίας συγκριτικής επιλογής που θα διοργανωθεί από την Επιτροπή, με τη συνεπικούρηση της επιτροπής επικοινωνιών και με τη δυνατότητα συμβουλευτικής συμβολής εκ μέρους εξωτερικών εμπειρογνωμόνων. Στην πρόταση καθορίζονται τα κύρια στοιχεία της διαδικασίας και τα σχετικά κριτήρια. Στον τίτλο ΙΙΙ προβλέπεται ότι τα κράτη μέλη χορηγούν αδειοδοτήσεις στις οντότητες που έχουν επιλεγεί από την Επιτροπή. Ορίζονται ορισμένες κοινές προϋποθέσεις που πρέπει να επισυνάπτονται σε όλες τις εθνικές αδειοδοτήσεις. Στον τίτλο IV περιλαμβάνονται οι γενικές και τελικές διατάξεις, συμπεριλαμβανομένων όσων αφορούν την επιτροπή, η οποία θα ενεργεί σύμφωνα με τις συμβουλευτικές και ρυθμιστικές διαδικασίες. Η προτεινόμενη απόφαση απευθύνεται στα κράτη μέλη. |

1. 2007/0174 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την επιλογή και αδειοδότηση συστημάτων που παρέχουν κινητές δορυφορικές υπηρεσίες (MSS)

(Kείμενο που παρουσιάζει ενδιαφέρον για τον EOX)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

τη γνώμη της Επιτροπής των Περιφερειών[3],

Αποφασίζοντας με τη διαδικασία του άρθρου 251 της Συνθήκης[4],

Εκτιμώντας τα εξής:

(1) Όπως επιβεβαιώθηκε από το Συμβούλιο στα συμπέρασμά του της 3ης Δεκεμβρίου 2004, η αποδοτική και συνεκτική χρήση ραδιοφάσματος είναι ουσιαστικής σημασίας για την ανάπτυξη των υπηρεσιών ηλεκτρονικών επικοινωνιών και συμβάλλει στην τόνωση της οικονομικής μεγέθυνσης, της ανταγωνιστικότητας και της απασχόλησης. Η πρόσβαση στο ραδιοφάσμα πρέπει να διευκολυνθεί ώστε να βελτιωθεί η απόδοση και να προαχθεί η καινοτομία, καθώς επίσης και μεγαλύτερος βαθμός ευελιξίας για τους χρήστες και περισσότερες επιλογές για τους καταναλωτές, λαμβάνοντας παράλληλα υπόψη στόχους γενικού συμφέροντος.

(2) Το Ευρωπαϊκό Κοινοβούλιο, στο ψήφισμά του 2006/2212 «Σχετικά με τη διαμόρφωση ευρωπαϊκής πολιτικής για το ραδιοφάσμα», της 14ης Φεβρουαρίου 2007, υπογράμμισε τη σημασία των επικοινωνιών για τις αγροτικές και λιγότερο αναπτυγμένες περιοχές, στις οποίες η διάδοση ευρυζωνικών κινητών επικοινωνιών χαμηλότερων συχνοτήτων και νέων ασύρματων τεχνολογιών θα μπορούσε να προσφέρει αποδοτικές λύσεις προκειμένου να επιτευχθεί καθολική κάλυψη των 27 κρατών μελών της ΕΕ με στόχο τη βιώσιμη ανάπτυξη όλων των περιοχών[5]. Το Ευρωπαϊκό Κοινοβούλιο επισήμανε επίσης ότι τα καθεστώτα των κρατών μελών που διέπουν την κατανομή και την εκμετάλλευση ραδιοφάσματος παρουσιάζουν σημαντικές αποκλίσεις και ότι οι αποκλίσεις αυτές αποτελούν σοβαρά εμπόδια στην επίτευξη ομαλής λειτουργίας της ενιαίας αγοράς.

(3) Η Επιτροπή, στην ανακοίνωσή της της 26ης Απριλίου 2007 για την ευρωπαϊκή πολιτική στο διάστημα[6], καθιέρωσε επίσης το στόχο της διευκόλυνσης της εισαγωγής καινοτόμων υπηρεσιών δορυφορικών επικοινωνιών, ιδίως συγκεντρώνοντας τη ζήτηση σε απομακρυσμένες και αγροτικές περιοχές, υπογραμμίζοντας παράλληλα την ανάγκη πανευρωπαϊκής κλίμακας αδειοδότησης δορυφορικών υπηρεσιών και ραδιοφάσματος.

(4) Η οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό πλαίσιο κανονιστικών ρυθμίσεων για δίκτυα και υπηρεσίες ηλεκτρονικών επικοινωνιών (οδηγία πλαίσιο)[7] στοχεύει στην ενθάρρυνση αποδοτικής χρήσης και την εξασφάλιση αποτελεσματικής διαχείρισης των ραδιοσυχνοτήτων και των πόρων αριθμοδότησης, με άρση των υπολοίπων εμποδίων για την παροχή των σχετικών δικτύων και υπηρεσιών, εξασφαλίζοντας ότι δεν υφίστανται διακρίσεις και ενθαρρύνοντας την καθιέρωση και ανάπτυξη διευρωπαϊκών δικτύων και τη διαλειτουργικότητα πανευρωπαϊκών υπηρεσιών.

(5) Η εισαγωγή νέων συστημάτων για την παροχή κινητών δορυφορικών υπηρεσιών (MSS) θα συμβάλει στην ανάπτυξη της εσωτερικής αγοράς και τη βελτίωση του ανταγωνισμού αυξάνοντας τη διάθεση πανευρωπαϊκών υπηρεσιών και τη διατερματική συνδετικότητα, καθώς και ενθαρρύνοντας αποδοτικές επενδύσεις. Οι MSS συνιστούν καινοτομική εναλλακτική πλατφόρμα για διάφορους τύπους πανευρωπαϊκών τηλεπικοινωνιών και υπηρεσιών ευρυεκπομπής/πολυεκπομπής, ανεξάρτητα από τη γεωγραφική θέση των τελικών χρηστών, όπως διαδικτυακή/ενδοδικτυακή πρόσβαση υψηλών ταχυτήτων, κινητά πολυμέσα και πολιτική προστασία και παροχή βοήθειας σε περιπτώσεις φυσικών καταστροφών. Οι υπηρεσίες αυτές θα μπορούσαν εν προκειμένω να βελτιώσουν την κάλυψη των αγροτικών περιοχών της Κοινότητας, γεφυρώνοντας έτσι το ψηφιακό χάσμα από γεωγραφική άποψη, συμβάλλοντας ταυτόχρονα στην ανταγωνιστικότητα του ευρωπαϊκού κλάδου των τεχνολογιών πληροφοριών και επικοινωνιών σύμφωνα με τους στόχους της ανανεωμένης στρατηγικής της Λισαβόνας.

(6) Οι δορυφορικές επικοινωνίες διασχίζουν από τον ίδιο τους το χαρακτήρα εθνικά σύνορα και επομένως ενδείκνυνται μάλλον για διεθνή ή περιφερειακή και όχι για εθνική απλώς ρύθμιση. Οι πανευρωπαϊκές δορυφορικές υπηρεσίες αποτελούν σημαντικό στοιχείο της εσωτερικής αγοράς και θα μπορούσαν να έχουν ουσιαστική συμβολή στην επίτευξη των στόχων της Ευρωπαϊκής Ένωσης, όπως η επέκταση της γεωγραφικής κάλυψης των ευρυζωνικών επικοινωνιών σύμφωνα με την πρωτοβουλία i2010[8]. Στα επόμενα έτη θα εμφανιστούν νέες εφαρμογές κινητών δορυφορικών συστημάτων.

(7) Η απόφαση 2007/98/ΕΚ της Επιτροπής της 14ης Φεβρουαρίου 2007, για την εναρμονισμένη χρήση ραδιοφάσματος στις ζώνες συχνοτήτων των 2 GHz για την υλοποίηση συστημάτων που παρέχουν κινητές δορυφορικές υπηρεσίες[9] προβλέπει ότι τα κράτη μέλη διαθέτουν τις εν λόγω ζώνες συχνοτήτων σε συστήματα που παρέχουν κινητές δορυφορικές υπηρεσίες στην Επιτροπή, από την 1η Ιουλίου 2007.

(8) Η τεχνική διαχείριση του ραδιοφάσματος, όπως οργανώνεται από την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με πλαίσιο κανονιστικών ρυθμίσεων για την πολιτική ραδιοφάσματος στην Ευρωπαϊκή Κοινότητα (απόφαση για το ραδιοφάσμα)[10] εν γένει και, ειδικότερα, από την απόφαση αριθ. 2007/98/ΕΚ της Επιτροπής, δεν καλύπτει διαδικασίες εκχώρησης ραδιοφάσματος και χορήγησης δικαιωμάτων χρήσης ραδιοσυχνοτήτων.

(9) Με την εξαίρεση του άρθρου 8 της οδηγίας 2002/20/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (οδηγία για την αδειοδότηση)[11], οι φορείς εκμετάλλευσης κινητών δορυφορικών συστημάτων επιλέγονται και αδειοδοτούνται σε εθνικό επίπεδο βάσει του υφιστάμενου κοινοτικού πλαισίου κανονιστικών ρυθμίσεων για τις ηλεκτρονικές επικοινωνίες.

(10) Οι κανονισμοί της διεθνούς ένωσης τηλεπικοινωνιών (ΔΕΤ/ITU) προβλέπουν διαδικασίες για συντονισμό δορυφορικών ραδιοσυχνοτήτων ως εργαλείο για τη διαχείριση επιζήμιων παρεμβολών, δεν επεκτείνονται όμως σε θέματα επιλογής ή αδειοδότησης.

(11) Για να αποτραπούν τα κράτη μέλη από τη λήψη αποφάσεων που ενδεχομένως θα συνεπάγονταν τον κατακερματισμό της εσωτερικής αγοράς και την υπονόμευση των στόχων του άρθρου 8 της οδηγίας πλαίσιο, πρέπει να εναρμονιστούν τα κριτήρια επιλογής κινητών δορυφορικών συστημάτων, ώστε η διαδικασία επιλογής να καταλήγει στη διάθεση της ίδιας δέσμης δορυφορικών υπηρεσιών σε ολόκληρη την Ευρώπη. Οι απαιτούμενες υψηλές αρχικές επενδύσεις για την ανάπτυξη κινητών δορυφορικών συστημάτων και οι συνδεδεμένοι υψηλοί τεχνολογικοί και οικονομικοί κίνδυνοι απαιτούν την ύπαρξη οικονομιών κλίμακας για τα συστήματα αυτά υπό μορφή ευρύτερης πανευρωπαϊκής γεωγραφικής κάλυψης, ώστε να παραμένουν οικονομικώς βιώσιμα.

(12) Εξάλλου, η επιτυχής δρομολόγηση των υπηρεσιών αυτών απαιτεί συντονισμό της ρυθμιστικής δράσης των κρατών μελών. Η ύπαρξη διαφορών στις εθνικές διαδικασίες επιλογής θα μπορούσε και πάλι να οδηγήσει σε κατακερματισμό της εσωτερικής αγοράς εξ αιτίας της αποκλίνουσας εφαρμογής των κριτηρίων επιλογής, συμπεριλαμβανομένης της στάθμισης των κριτηρίων ή διαφορετικών χρονικών περιθωρίων στις διαδικασίες επιλογής. Τούτο θα κατέληγε σε ένα συνονθύλευμα από υποψήφιους επιλεγμένους σε αντίθεση με τον πανευρωπαϊκό χαρακτήρα των εν λόγω κινητών δορυφορικών υπηρεσιών. Η επιλογή διαφορετικών κινητών δορυφορικών φορέων εκμετάλλευσης από διάφορα κράτη μέλη θα μπορούσε να συνεπάγεται σύνθετες περιπτώσεις επιζήμιων παρεμβολών ή θα μπορούσε ακόμα να σημαίνει ότι ένας επιλεγμένος φορέας εκμετάλλευσης μπορεί να αποτρέπεται από την παροχή υπηρεσίας πανευρωπαϊκής κλίμακας, λόγου χάρη στην περίπτωση εκχώρησης στον φορέα εκμετάλλευσης διαφορετικών συχνοτήτων σε διαφορετικά κράτη μέλη. Η εναρμόνιση των κριτηρίων επιλογής θα πρέπει επομένως να συμπληρώνεται από την καθιέρωση κοινού μηχανισμού επιλογής που θα παράσχει συντονισμένο αποτέλεσμα της επιλογής για όλα τα κράτη μέλη.

(13) Δεδομένου ότι η αδειοδότηση των επιλεγμένων κινητών δορυφορικών φορέων εκμετάλλευσης συνεπάγεται την επισύναψη όρων στις εν λόγω άδειες και ότι επομένως πρέπει να ληφθεί υπόψη ευρύ φάσμα εθνικών διατάξεων που ισχύουν στο πεδίο των ηλεκτρονικών επικοινωνιών, τα θέματα αδειοδότησης πρέπει να αντιμετωπιστούν από τις αρμόδιες εθνικές αρχές των κρατών μελών. Ωστόσο, για την εξασφάλιση της ομοιογένειας των μεθόδων αδειοδότησης μεταξύ διαφόρων κρατών μελών, πρέπει να καθιερωθούν σε κοινοτικό επίπεδο διατάξεις για τη συγχρονισμένη εκχώρηση ραδιοφάσματος και για εναρμονισμένους όρους αδειοδότησης, με την επιφύλαξη της συμβατότητας των επιμέρους εθνικών όρων με την κοινοτική νομοθεσία.

(14) Λαμβάνοντας υπόψη τη σχετικά μακρά χρονική περίοδο και τα σύνθετα στάδια τεχνικής ανάπτυξης που απαιτούνται για τη δρομολόγηση δορυφορικών υπηρεσιών, ως μέρος της διαδικασίας επιλογής πρέπει να αξιολογείται η πρόοδος στην τεχνική και εμπορική ανάπτυξη των κινητών δορυφορικών συστημάτων.

(15) Αναμένεται ότι, σε σταθερές θέσεις εγκατάστασης, θα χρησιμοποιηθούν συμπληρωματικά σκέλη εδάφους, ώστε να βελτιωθεί η διάθεση κινητών δορυφορικών υπηρεσιών σε περιοχές όπου δεν μπορεί να εξασφαλιστεί η απαιτούμενη ποιότητα των επικοινωνιών με έναν ή περισσότερους δορυφορικούς σταθμούς. Η αδειοδότηση των συμπληρωματικών αυτών σκελών εδάφους θα βασίζεται επομένως κυρίως σε προϋποθέσεις που αναφέρονται σε τοπικές συνθήκες. Θα πρέπει κατά συνέπεια να επιλέγονται και να αδειοδοτούνται σε εθνικό επίπεδο, υπό την επιφύλαξη των όρων που καθορίζει η κοινοτική νομοθεσία.

(16) Το περιορισμένο εύρος του διαθέσιμου ραδιοφάσματος συνεπάγεται ότι επίσης περιορισμένος θα είναι αναγκαστικά και ο αριθμός των επιχειρήσεων που μπορούν να επιλεγούν και να αδειοδοτηθούν. Ωστόσο, εάν από τη διαδικασία επιλογής προκύψει ότι δεν υφίσταται στενότητα ραδιοφάσματος, πρέπει να εφαρμοστεί απλουστευμένη διαδικασία επιλογής με σειρά ελάχιστων απαιτήσεων που επιβάλλονται στους επιλεγμένους κινητούς δορυφορικούς φορείς εκμετάλλευσης υπό μορφή όρων και προϋποθέσεων που επισυνάπτονται στις άδειες.

(17) Ενώ η παρακολούθηση της χρήσης του ραδιοφάσματος από τους επιλεγμένους και αδειοδοτημένους κινητούς δορυφορικούς φορείς εκμετάλλευσης καθώς και όποια απαιτούμενη δράση επιβολής αναλαμβάνεται σε εθνικό επίπεδο, η Επιτροπή θα πρέπει να διατηρεί την ευχέρεια καθορισμού των λεπτομερειών της συντονισμένης διαδικασίας παρακολούθησης ή/και επιβολής.

(18) Πρέπει να θεσπιστούν τα αναγκαία μέτρα για την εφαρμογή της παρούσας απόφασης σύμφωνα με την απόφαση 1999/468/EK του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[12].

(19) Δεδομένου ότι ο στόχος της προτεινόμενης δράσης, δηλαδή η καθιέρωση κοινού πλαισίου για την επιλογή και αδειοδότηση φορέων εκμετάλλευσης κινητών δορυφορικών συστημάτων, δεν μπορεί να επιτευχθεί επαρκώς από τα κράτη μέλη και επομένως, λόγω της κλίμακας και των αποτελεσμάτων της δράσης, μπορεί να επιτευχθεί καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την επικουρικότητα όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, η οποία ορίζεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

ΤΙΤΛΟΣ I ΣΤΟΧΟΣ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ

Άρθρο 1 Στόχος και πεδίο εφαρμογής

1. Σκοπός της παρούσας απόφασης είναι η δημιουργία κοινοτικής διαδικασίας για την κοινή επιλογή φορέων εκμετάλλευσης κινητών δορυφορικών συστημάτων, καθώς επίσης και ο καθορισμός διατάξεων για τη συντονισμένη αδειοδότηση, εκ μέρους των κρατών μελών, των επιλεγμένων φορέων εκμετάλλευσης για χρήση ραδιοφάσματος για τη λειτουργία κινητών δορυφορικών συστημάτων, ώστε να διευκολυνθεί η ανάπτυξη ανταγωνιστικής εσωτερικής αγοράς για κινητές δορυφορικές υπηρεσίες στην Κοινότητα.

2. Οι φορείς εκμετάλλευσης κινητών δορυφορικών συστημάτων επιλέγονται μέσω κοινοτικής διαδικασίας, σύμφωνα με τις διατάξεις του τίτλου II.

3. Οι επιλεγμένοι φορείς εκμετάλλευσης κινητών δορυφορικών συστημάτων αδειοδοτούνται από τα κράτη μέλη σύμφωνα με τις διατάξεις του τίτλου III.

4. Οι φορείς εκμετάλλευσης συμπληρωματικών επίγειων σκελών κινητών δορυφορικών συστημάτων αδειοδοτούνται από τα κράτη μέλη σύμφωνα με τις διατάξεις του τίτλου III.

5. Η παρούσα απόφαση εφαρμόζεται στη ζώνη συχνοτήτων των 2 GHz, συμπεριλαμβανομένου του ραδιοφάσματος από τα 1980 έως τα 2010 ΜHz για επικοινωνίες γης – διαστήματος, και από τα 2170 έως τα 2200 ΜHz για επικοινωνίες διαστήματος – γης, σύμφωνα με την απόφαση 2007/98/ΕΚ.

Άρθρο 2 Ορισμοί

1. Για τους σκοπούς της παρούσας απόφασης ισχύουν οι ορισμοί της οδηγίας 2002/21/ΕΚ και της οδηγίας 2002/20/ΕΚ.

2. Επίσης, ισχύουν οι ακόλουθοι ορισμοί:

(α) ως «κινητά δορυφορικά συστήματα» νοούνται δίκτυα και συναφείς ευκολίες που είναι σε θέση να παρέχουν υπηρεσίες ραδιοεπικοινωνιών μεταξύ ενός κινητού επίγειου σταθμού και ενός ή περισσοτέρων διαστημικών σταθμών, ή μεταξύ κινητών επίγειων σταθμών μέσω ενός ή περισσότερων δορυφορικών σταθμών, ή μεταξύ κινητού επίγειου σταθμού και ενός ή περισσότερων συμπληρωματικών σταθμών εδάφους που χρησιμοποιούνται σε σταθερές γεωγραφικές θέσεις. Το σύστημα αυτό περιλαμβάνει τουλάχιστον ένα διαστημικό σταθμό.

(β) ως «συμπληρωματικά επίγεια σκέλη» κινητών δορυφορικών σταθμών νοούνται σταθμοί εδάφους που χρησιμοποιούνται σε σταθερές γεωγραφικές θέσεις με σκοπό τη βελτίωση της διάθεσης της κινητής δορυφορικής υπηρεσίας σε περιοχές όπου οι επικοινωνίες με έναν ή περισσότερους δορυφορικούς σταθμούς δεν μπορούν να εξασφαλιστούν με την απαιτούμενη ποιότητα.

ΤΙΤΛΟΣ IIΔΙΑΔΙΚΑΣΙΑ ΕΠΙΛΟΓΗΣ

Άρθρο 3 Διαδικασία συγκριτικής επιλογής

1. Η Επιτροπή διοργανώνει διαδικασίες συγκριτικής επιλογής για την επιλογή φορέων εκμετάλλευσης κινητών δορυφορικών συστημάτων. Η Επιτροπή συνεπικουρείται από την επιτροπή επικοινωνιών σύμφωνα με το άρθρο 10.

2. Η διαδικασία αποβλέπει στη χρησιμοποίηση της ζώνης συχνοτήτων των 2 GHz χωρίς περιττή καθυστέρηση, παρέχοντας ταυτόχρονα στους υποψήφιους δίκαιη και αμερόληπτη ευκαιρία συμμετοχής στη διαδικασία συγκριτικής επιλογής.

3. Η Επιτροπή ορίζει, σύμφωνα με τη διαδικασία που αναφέρεται στο άρθρο 10 παράγραφος 2:

(α) τις ζώνες συχνοτήτων·

(β) το εύρος του ραδιοφάσματος που πρόκειται να εκχωρηθεί τους επιλεγμένους υποψήφιους·

(γ) λεπτομερείς απαιτήσεις της διαδικασίας συγκριτικής επιλογής·

(δ) τα στοιχεία και έγγραφα που πρέπει να συμπεριληφθούν στις αιτήσεις·

(ε) τους όρους βάσει των οποίων μπορούν να κοινοποιηθούν πληροφορίες σχετικά με τις αιτήσεις.

Η πρόσκληση για υποβολή αιτήσεων και οποιεσδήποτε λεπτομερείς απαιτήσεις που ορίζονται κατ’ εφαρμογή της παρούσας παραγράφου δημοσιεύονται στην Επίσημη Εφημερίδα της Ευρωπαϊκής Επιτροπής.

4. Η Επιτροπή μπορεί να ζητήσει συμβουλές και επικούρηση από εξωτερικούς εμπειρογνώμονες για την ανάλυση ή/και την αξιολόγηση των αιτήσεων. Οι εν λόγω εξωτερικοί εμπειρογνώμονες επιλέγονται βάσει της εμπειρογνωμοσύνης τους και του υψηλού επιπέδου ανεξαρτησίας και αμεροληψίας.

Άρθρο 4 Αποδοχή των αιτήσεων

1. Ισχύουν οι ακόλουθες απαιτήσεις για την αποδοχή των αιτήσεων:

(α) οι υποψήφιοι πρέπει να είναι εγκατεστημένοι στην Κοινότητα·

(β) στις αιτήσεις πρέπει να προσδιορίζεται το εύρος του αιτούμενου ραδιοφάσματος και πρέπει να περιλαμβάνονται δηλώσεις και τεκμήρια αναφορικά με τους απαιτούμενους ενδιάμεσους στόχους και τα κριτήρια επιλογής, καθώς και κάθε άλλο στοιχείο και έγγραφο.

2. Οι αιτήσεις υποβάλλονται στην Επιτροπή.

3. Η Επιτροπή αποφασίζει σχετικά με την αποδοχή των αιτήσεων. Κάθε απόφαση της Επιτροπής σχετικά με μη αποδοχή αιτήσεων εγκρίνεται σύμφωνα με τη διαδικασία που αναφέρεται στο άρθρο 10 παράγραφος 2.

4. Η Επιτροπή ενημερώνει πάραυτα τους υποψηφίους εάν οι αιτήσεις τους έχουν κριθεί αποδεκτές και δημοσιεύει τον κατάλογο των αιτήσεων που έγιναν αποδεκτές. Η Επιτροπή μπορεί να ζητήσει από τους υποψήφιους να υποβάλουν συμπληρωματικές πληροφορίες εντός συγκεκριμένης χρονικής περιόδου, μεταξύ 5 και 20 εργάσιμων ημερών. Εάν οι πληροφορίες αυτές δεν υποβληθούν εντός της συγκεκριμένης χρονικής περιόδου η αίτηση θεωρείται απαράδεκτη.

Άρθρο 5 Πρώτη φάση επιλογής

1. Εντός 40 εργασίμων ημερών από τη δημοσίευση του καταλόγου των αποδεκτών αιτήσεων, η Επιτροπή αξιολογεί κατά πόσο οι υποψήφιοι κατέδειξαν ότι διαθέτουν το απαιτούμενο επίπεδο τεχνικής και εμπορικής ανάπτυξης των αντίστοιχων κινητών δορυφορικών συστημάτων τους. Η εν λόγω αξιολόγηση βασίζεται στη συμπλήρωση της σειράς των ενδιάμεσων στόχων που απαριθμούνται στο παράρτημα της παρούσας απόφασης. Οι εν λόγω ενδιάμεσοι στόχοι προσδιορίζονται περαιτέρω από την Επιτροπή σύμφωνα με τη διαδικασία που αναφέρεται στο άρθρο 10, παράγραφος 2. Η αξιοπιστία και η βιωσιμότητα των προτεινόμενων κινητών δορυφορικών συστημάτων συνεκτιμάται σε ολόκληρη την εν λόγω φάση επιλογής.

2. Εφόσον η συνδυασμένη ζήτηση ραδιοφάσματος από υποψήφιους που επελέγησαν σύμφωνα με την παράγραφο 1 του παρόντος άρθρου δεν υπερβαίνει το εύρος του διαθέσιμου ραδιοφάσματος, όπως προσδιορίζεται κατ’ εφαρμογή του άρθρου 3 παράγραφος 3, η Επιτροπή αποφασίζει σύμφωνα με τη διαδικασία που αναφέρεται στο άρθρο 10 παράγραφος 3 ότι εγκρίνονται όλοι οι επιλέξιμοι υποψήφιοι και προσδιορίζει τις αντίστοιχες συχνότητες που εγκρίνεται να χρησιμοποιεί κάθε επιλεγμένος υποψήφιος σε κάθε κράτος μέλος για τη λειτουργία κινητού δορυφορικού συστήματος σύμφωνα με τον τίτλο III.

3. Η Επιτροπή ενημερώνει πάραυτα τους υποψήφιους εάν οι αιτήσεις τους κρίθηκαν επιλέξιμες για τη δεύτερη φάση επιλογής ή εάν έχουν επιλεγεί σύμφωνα με την παράγραφο 2. Η Επιτροπή δημοσιεύει τον κατάλογο των επιλέξιμων ή επιλεγμένων υποψηφίων.

4. Σε περίπτωση που δεν υπάρχουν επιλέξιμοι υποψήφιοι ή εάν παραμένει διαθέσιμο ραδιοφάσμα στη ζώνη των 2 GHz έπειτα από την πρώτη φάση επιλογής, η Επιτροπή μπορεί να αποφασίσει, σύμφωνα με τη διαδικασία που αναφέρεται στο άρθρο 10 παράγραφος 3, τη διοργάνωση νέας διαδικασίας επιλογής.

Άρθρο 6 Δεύτερη φάση επιλογής

1. Εάν η συνδυασμένη ζήτηση ραδιοφάσματος εκ μέρους επιλέξιμων υποψηφίων που έχουν προσδιοριστεί στην πρώτη φάση επιλογής υπερβαίνει το εύρος του διαθέσιμου ραδιοφάσματος, όπως έχει προσδιοριστεί κατ’ εφαρμογή του άρθρου 3 παράγραφος 3, η Επιτροπή προκρίνει τους επιλέξιμους υποψηφίους σύμφωνα με τα ακόλουθα περαιτέρω κριτήρια:

(α) οφέλη για τους καταναλωτές και τον ανταγωνισμό·

(β) αποτελεσματική χρήση του ραδιοφάσματος·

(γ) πανευρωπαϊκή γεωγραφική κάλυψη·

(δ) στόχοι δημόσιας πολιτικής.

2. Οι λεπτομερείς απαιτήσεις κάθε κριτηρίου επιλογής ορίζονται από την Επιτροπή σύμφωνα με τη διαδικασία που αναφέρεται στο άρθρο 10 παράγραφος 2. Καθόλη την εν λόγω φάση επιλογής συνεκτιμώνται η αξιοπιστία και η βιωσιμότητα των προτεινόμενων κινητών δορυφορικών συστημάτων.

3. Εντός 80 εργάσιμων ημερών από τη δημοσίευση του καταλόγου των επιλέξιμων υποψηφίων που έχουν προσδιοριστεί κατά την πρώτη φάση επιλογής, η Επιτροπή, σύμφωνα με τη διαδικασία που αναφέρεται στο άρθρο 10 παράγραφος 3, εγκρίνει απόφαση σχετικά με την επιλογή υποψηφίων. Στην απόφαση προσδιορίζονται οι επιλεγμένοι υποψήφιοι, καθώς επίσης και οι συχνότητες που επιτρέπεται να χρησιμοποιεί κάθε επιλεγμένος υποψήφιος, από κάθε κράτος μέλος, για τη λειτουργία κινητού δορυφορικού συστήματος σύμφωνα με τον τίτλο III.

Τίτλος ΙΙΙ ΑΔΕΙΟΔΟΤΗΣΗ

Άρθρο 7 Αδειοδότηση των επιλεγμένων υποψηφίων

1. Τα κράτη μέλη που καλύπτονται από το σύστημα του επιλεγμένου υποψηφίου, εξασφαλίζουν ότι οι αρμόδιες αρχές τους χορηγούν στον εν λόγω υποψήφιο όλα τα δικαιώματα χρήσης της συγκεκριμένης ραδιοσυχνότητας που προσδιορίζεται στην απόφαση της Επιτροπής που εγκρίθηκε κατ’ εφαρμογή του άρθρου 5 παράγραφος 2 ή του άρθρου 6 παράγραφος 3 και κάθε απαραίτητη έγκριση για τη λειτουργία κινητού δορυφορικού συστήματος. Στην απόφαση της Επιτροπής καθορίζεται το χρονικό περιθώριο για το οποίο χορηγούνται τα δικαιώματα και οι άδειες.

2. Τα δικαιώματα που καλύπτονται από την παράγραφο 1 του παρόντος άρθρου υπάγονται στους ακόλουθους κοινούς όρους:

(α) οι υποψήφιοι χρησιμοποιούν το εκχωρημένο ραδιοφάσμα για την παροχή κινητών δορυφορικών συστημάτων·

(β) οι υποψήφιοι καλύπτουν τους ενδιάμεσους στόχους που προσδιορίζονται στο παράρτημα της παρούσας απόφασης σύμφωνα με τις καταληκτικές ημερομηνίες που ορίζει η Επιτροπή σύμφωνα με τη διαδικασία που αναφέρεται στο άρθρο 10 παράγραφος 2·

(γ) οι υποψήφιοι που επιλέγονται σύμφωνα με το άρθρο 5 παράγραφος 2 καλύπτουν τις ελάχιστες απαιτήσεις σχετικά με τα οφέλη για τους καταναλωτές και τον ανταγωνισμό, την αποτελεσματική χρήση του ραδιοφάσματος, την πανευρωπαϊκή κάλυψη και τους στόχους δημόσιας πολιτικής, όπως ορίζεται περαιτέρω από την Επιτροπή σύμφωνα με τη διαδικασία του άρθρου 10 παράγραφος 2·

(δ) οι υποψήφιοι υποβάλλουν στις αρμόδιες αρχές των κρατών μελών ετήσια έκθεση όπου αναφέρεται λεπτομερώς η πορεία της ανάπτυξης του κινητού δορυφορικού συστήματος·

(ε) οι υποψήφιοι καλύπτουν κάθε δέσμευση που έχει αναληφθεί κατά τη διάρκεια της διαδικασίας συγκριτικής επιλογής·

(στ) δικαιώματα χρήσης και άδειες χορηγούνται για χρονική διάρκεια που καθορίζεται από την Επιτροπή σύμφωνα με τη διαδικασία του άρθρου 10 παράγραφος 2.

Άρθρο 8 Συμπληρωματικά επίγεια σκέλη

1. Τα κράτη μέλη εξασφαλίζουν ότι, κατόπιν αιτήσεως, οι αρμόδιες αρχές τους χορηγούν στους υποψήφιους, που έχουν επιλεγεί σύμφωνα με τον τίτλο ΙΙ και έχουν εξουσιοδοτηθεί να χρησιμοποιούν το ραδιοφάσμα κατ’ εφαρμογή του άρθρου 7, κάθε απαιτούμενη έγκριση για την παροχή συμπληρωματικών επίγειων σκελών για κινητά δορυφορικά συστήματα στην επικράτειά τους.

2. Τα κράτη μέλη δεν επιλέγουν ή αδειοδοτούν φορείς εκμετάλλευσης συμπληρωματικών επίγειων σκελών κινητών δορυφορικών συστημάτων πριν από την ολοκλήρωση της διαδικασίας επιλογής που προβλέπεται στον τίτλο II· η διαδικασία ολοκληρώνεται με την έκδοση απόφασης της Επιτροπής κατ’ εφαρμογή του άρθρου 5 παράγραφος 2 ή του άρθρου 6 παράγραφος 3. Τούτο ισχύει με την επιφύλαξη της χρήσης της ζώνης συχνοτήτων των 2 GHz από συστήματα διαφορετικά από αυτά που παρέχουν οι κινητές δορυφορικές υπηρεσίες εντός των ορίων της απόφασης 2007/98/ΕΚ.

3. Κάθε εθνική άδεια που έχει εκδοθεί για τη λειτουργία συμπληρωματικών επίγειων σκελών κινητών δορυφορικών συστημάτων στη ζώνη συχνοτήτων των 2 GHz υπάγεται στους ακόλουθους κοινούς όρους:

(α) οι φορείς εκμετάλλευσης χρησιμοποιούν το εκχωρημένο ραδιοφάσμα για την παροχή συμπληρωματικών επίγειων σκελών κινητών δορυφορικών συστημάτων·

(β) τα συμπληρωματικά επίγεια σκέλη συνιστούν αναπόσπαστο μέρος ενός κινητού δορυφορικού συστήματος και ελέγχονται από το μηχανισμό δορυφορικών πόρων και διαχείρισης δικτύου· χρησιμοποιούν την ίδια κατεύθυνση μετάδοσης και τα ίδια μερίδια των ζωνών συχνοτήτων όπως τα συναφή δορυφορικά σκέλη και δεν αυξάνουν τις απαιτήσεις σε ραδιοφάσμα των συναφών κινητών δορυφορικών συστημάτων·

(γ) η ανεξάρτητη λειτουργία συμπληρωματικών επίγειων σκελών σε περίπτωση αποτυχίας του δορυφορικού σκέλους του συναφούς κινητού δορυφορικού συστήματος δεν υπερβαίνει τους 18 μήνες·

(δ) δικαιώματα χρήσης και άδειες χορηγούνται για χρονική διάρκεια που καθορίζεται από την Επιτροπή σύμφωνα με τη διαδικασία του άρθρου 10 παράγραφος 2.

Άρθρο 9 Παρακολούθηση και επιβολή

1. Αδειοδοτημένοι φορείς εκμετάλλευσης είναι υπεύθυνοι για τη συμμόρφωση με τους όρους που έχουν επισυναφθεί στις άδειές τους, καθώς και για την καταβολή των εφαρμοστέων τελών και δικαιωμάτων όπως απαιτείται από τη νομοθεσία των κρατών μελών.

2. Τα κράτη μέλη παρακολουθούν τη συμμόρφωση των αδειοδοτημένων φορέων εκμετάλλευσης προς τους όρους των αδειών που έχουν εκδοθεί από τις εθνικές αρχές τους και ενημερώνουν την Επιτροπή σε ετήσια βάση σχετικά με τα αποτελέσματα της εν λόγω παρακολούθησης.

3. Η Επιτροπή καθορίζει, σύμφωνα με τη διαδικασία του άρθρου 10 παράγραφος 2, τους ενδεδειγμένους τρόπους υλοποίησης για συντονισμένες διαδικασίες παρακολούθησης ή/και επιβολής, συμπεριλαμβανομένης της συντονισμένης αναστολής ή της ανάκλησης αδειών, ιδίως για παραβιάσεις των κοινών όρων που προβλέπονται στο άρθρο 7 παράγραφος 2.

ΤΙΤΛΟΣ IVΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 10 Επιτροπή

1. Η Επιτροπή συνεπικουρείται από την επιτροπή επικοινωνιών που ιδρύθηκε βάσει του άρθρου 22 της οδηγίας 2002/21/ΕΚ.

2. Οσάκις γίνεται αναφορά στην παρούσα παράγραφο, εφαρμόζονται τα άρθρα 3 και 7 της απόφασης 1999/468/ΕΚ, λαμβάνοντας υπόψη τις διατάξεις του άρθρου 8 αυτής.

3. Οσάκις γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, λαμβάνοντας υπόψη τις διατάξεις του άρθρου 8 αυτής. Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ είναι ένας μήνας.

Άρθρο 11 Έναρξη ισχύος

Η παρούσα απόφαση αρχίζει να ισχύει την τρίτη ημέρα έπειτα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 12 Αποδέκτες

Η παρούσα απόφαση απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

ΠΑΡΑΡΤΗΜΑ ΕΝΔΙΑΜΕΣΟΙ ΣΤΟΧΟΙ

1. Υποβολή αιτήματος για συντονισμό στη διεθνή ένωση τηλεπικοινωνιών (ΔΕΤ/ITU)

2. Κατασκευή του δορυφόρου

3. Ολοκλήρωση της κριτικής αναθεώρησης της μελέτης

4. Συμφωνία για την εκτόξευση του δορυφόρου

5. Επίγειοι σταθμοί πύλης

6. Σύζευξη των δορυφόρων

7. Εκτόξευση των δορυφόρων

8. Συντονισμός συχνοτήτων

9. Παροχή δορυφορικής υπηρεσίας στην επικράτεια των κρατών μελών της ΕΕ

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Επιλογή και αδειοδότηση συστημάτων που παρέχουν κινητές δορυφορικές υπηρεσίες (MSS)

2. ΠΛΑΙΣΙΟ ΔΒΔ/ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας(-είς) πολιτικής και σχετική(-ές) δραστηριότητα(-ες):

Κοινωνία της Πληροφορίας, i2010: Πολιτική ηλεκτρονικών επικοινωνιών και ασφάλεια δικτύων

3. ΚΟΝΔΥΛΙΑ ΤΟΥ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B..A) περιλαμβανομένων των ονομασιών τους:

090201: Καθορισμός και υλοποίηση κοινοτικής πολιτικής στο πεδίο των ηλεκτρονικών επικοινωνιών

09010401: Καθορισμός και υλοποίηση κοινοτικής πολιτικής στο πεδίο των ηλεκτρονικών επικοινωνιών - Δαπάνες για τη διοικητική διαχείριση

3.2. Διάρκεια της δράσης και των δημοσιονομικών επιπτώσεων:

Προβλεπόμενη διάρκεια του δημοσιονομικού αντίκτυπου: 2008.

3.3. Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

BGUE+B2008-090201 | Υποχρ. | ΔΠ[13] | ΟΧΙ | ΟΧΙ | ΟΧΙ | αριθ. [1A] |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

σε εκατομ. ευρώ (μέχρι τρία δεκαδικά ψηφία)

Είδος δαπάνης | Τμήμα αριθ. | Έτος 2008 | 2009 | 2010 | 2011 | 2012 | 2013 και επόμενα | Σύνολο |

Δαπάνες λειτουργίας [14] |

Πιστώσεις ανάληψης υποχρεώσεων (ΠΑΥ) | 8.1. | α) | 0,05 | - | - | - | - | - | 0,05 |

Πιστώσεις πληρωμών (ΠΠ) | β) | 0,05 | - | - | - | - | - | 0,05 |

Διοικητικές δαπάνες περιλαμβανόμενες στο ποσό αναφοράς[15] |

Τεχνική και διοικητική βοήθεια (ΜΔΠ) | 8.2.4. | γ) | 0.064 | - | - | - | - | - | 0.064 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 0.114 |

Πιστώσεις πληρωμών | β+γ | 0.114 |

Διοικητικές δαπάνες μη περιλαμβανόμενες στο ποσό αναφοράς[16] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ) | 0.234 | - | - | - | - | - | 0.234 |

Διοικητικές δαπάνες, πλην ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε) | 0.002 | - | - | - | - | - | 0.002 |

Συνολικές ενδεικτικές δημοσιονομικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 0.35 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 0.35 |

Λεπτομέρειες σχετικά με τη συγχρηματοδότηση

Άνευ αντικειμένου.

4.1.2. Συμβατότητα με τον δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[17] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

( Η πρόταση δεν έχει δημοσιονομικές επιπτώσεις στα έσοδα.

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

εκατ. ευρώ (με 1 δεκαδικό ψηφίο) Ανθρώπινοι πόροι (ΙΠΑ:

Πριν από τη δράση [Έτος n-1] | Κατάσταση μετά τη δράση |

Σύνολο ανθρώπινων πόρων | 2 | - | - | - | - | - |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκες που πρέπει να καλυφθούν βραχυπρόθεσμα ή μακροπρόθεσμα

Βραχυπρόθεσμα: Επιλογή και αδειοδότηση φορέων εκμετάλλευσης κινητών δορυφορικών συστημάτων για την παροχή πανευρωπαϊκών υπηρεσιών· μακροπρόθεσμα: πραγματική διάθεση πανευρωπαϊκών κινητών δορυφορικών υπηρεσιών.

5.2. Προστιθέμενη αξία της κοινοτικής συμμετοχής και συνάφεια της πρότασης με άλλα δημοσιονομικά μέσα και δυνατή συνέργεια

Η κοινοτική συμμετοχή θα εξασφαλίσει συνεκτικό αποτέλεσμα της επιλογής σε ολόκληρη την Κοινότητα, καθώς επίσης θα αποτρέψει τον κατακερματισμό της εσωτερικής αγοράς.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Διευκολύνοντας την εγκατάσταση πανευρωπαϊκών κινητών δορυφορικών υπηρεσιών, αναμένεται ότι η πρόταση θα συμβάλει στην επέκταση της ευρυζωνικής γεωγραφικής κάλυψης σύμφωνα με την πρωτοβουλία i2010, καθώς και στη βελτίωση της ανταγωνιστικότητας του ευρωπαϊκού κλάδου τεχνολογιών πληροφοριών και επικοινωνιών σύμφωνα με τους στόχους της ανανεωμένης στρατηγικής της Λισαβόνας.

Τα κύρια αναμενόμενα αποτελέσματα είναι τα ακόλουθα:

1) επιλογή και αδειοδότηση περίπου 2-3 φορέων εκμετάλλευσης δορυφορικών συστημάτων για την παροχή πανευρωπαϊκών υπηρεσιών με χρήση του ραδιοφάσματος των 2 GHz στα τέλη 2008 – αρχές 2009·

2) πραγματική διάθεση πανευρωπαϊκών κινητών δορυφορικών υπηρεσιών σε ευρωπαίους καταναλωτές και επιχειρήσεις, συμπεριλαμβανομένης υψίρρυθμης πρόσβασης στο Ίντερνετ, κινητών πολυμέσων, πολιτικής προστασίας και παροχής βοήθειας σε περίπτωση καταστροφών, με έναρξη περίπου το 2011.

5.4. Μέθοδος υλοποίησης (ενδεικτική)

( Κεντρική διαχείριση

( άμεσα από την Επιτροπή

( έμμεσα με ανάθεση σε:

( εκτελεστικούς οργανισμούς

( φορείς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς / οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( (με τα κράτη μέλη

( (με τρίτες χώρες

( Από κοινού διαχείριση με διεθνείς οργανισμούς (να διευκρινιστεί)

Παρατηρήσεις:

Η επιλογή φορέων εκμετάλλευσης κινητών δορυφορικών συστημάτων θα διεξαχθεί από την Επιτροπή μέσω διαδικασιών επιτροπολογίας και, εφόσον απαιτηθεί, με την επικούρηση εξωτερικών εμπειρογνωμόνων.

Η αδειοδότηση των φορέων εκμετάλλευσης κινητών δορυφορικών συστημάτων που θα επιλεγούν θα γίνει από τις αρμόδιες αρχές των κρατών.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η πρόταση προβλέπει τακτική παρακολούθηση, εκ μέρους των αρμοδίων αρχών των κρατών μελών, της συμμόρφωσης των αδειοδοτημένων φορέων εκμετάλλευσης κινητών δορυφορικών επικοινωνιών προς τους όρους των αδειών, συμπεριλαμβανομένης της προόδου προς πλήρως επιχειρησιακά συστήματα. Οι πληροφορίες που θα συλλεγούν ως αποτέλεσμα της εν λόγω παρακολούθησης θα υποβληθούν στην Επιτροπή.

6.2. Αξιολόγηση

6.2.1. Εκ των προτέρων αξιολόγηση

Άνευ αντικειμένου.

6.2.2. Μέτρα που ελήφθησαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες του παρελθόντος)

Άνευ αντικειμένου.

6.2.3. Όροι και συχνότητα των μελλοντικών αξιολογήσεων

Με την ολοκλήρωση της επιλογής και αδειοδότησης των φορέων εκμετάλλευσης κινητών δορυφορικών επικοινωνιών προβλέπεται αξιολόγηση.

7. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Θα γίνει χρήση διαφανών διαδικασιών για το διορισμό εξωτερικών εμπειρογνωμόνων εκ μέρους της Επιτροπής.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Το δημοσιονομικό κόστος έχει υπολογισθεί με βάση το διορισμό, εκ μέρους της Επιτροπής ομάδας αξιολόγησης αποτελούμενης από πέντε εμπειρογνώμονες που θα εργάζονται στις Βρυξέλλες για δύο πενθήμερες περιόδους (αποζημίωση οδοιπορικών ύψους 520 ευρώ ανά εμπειρογνώμονα και περίοδο, ημερήσια αποζημίωση ύψους 200 ευρώ ανά εμπειρογνώμονα και αμοιβή εμπειρογνωμόνων ύψους 700 ευρώ ανά εμπειρογνώμονα και ημέρα).

Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)

Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 |

Λοιπό προσωπικό που χρηματοδοτείται[22] από το άρθρο 09 01 04/05 | - | - | - | - | - | - |

ΣΥΝΟΛΟ | 2 | - | - | - | - | - |

8.2.2. Περιγραφή των καθηκόντων που απορρέουν από τη δράση

Παροχή γραμματειακής, αναλυτικής συντακτικής και λοιπής στήριξης κατά τη διάρκεια της διαδικασίας επιλογής φορέων εκμετάλλευσης κινητών δορυφορικών επικοινωνιών.

8.2.3. Πηγές ανθρώπινων πόρων (Κανονισμός υπηρεσιακής κατάστασης)

( (Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠP (Ετήσια Στρατηγική Πολιτική/Προσχέδιο Προϋπολογισμού) για το έτος ν

( (Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς ( 09 01 04/05 – Δαπάνες διοικητικής διαχείρισης)

Οι άλλες διοικητικές δαπάνες έχουν υπολογισθεί με βάση τέσσερεις συνεδριάσεις (κάθε μια ημερήσιας διάρκειας) της επιτροπής επικοινωνιών ή ομάδας εργασίας που έχει λάβει εντολή από την επιτροπή επικοινωνιών (με την παραδοχή ότι η αποζημίωση των οδοιπορικών θα ανέλθει σε περίπου 16.000 ανά συνεδρίαση).

σε εκατομ. ευρώ (μέχρι τρία δεκαδικά ψηφία)

Γραμμή προϋπολογισμού 090201: Καθορισμός και υλοποίηση της κοινοτικής πολιτικής στο πεδίο των ηλεκτρονικών επικοινωνιών | Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 και επό-μενα | ΣΥΝΟΛΟ |

Άλλη τεχνική ή διοικητική βοήθεια | - | - | - | - | - | - | - |

- Εσωτερική (intra muros) | 0,064 | - | - | - | - | - | 0,064 |

- Εξωτερική (extra muros) | - | - | - | - | - | - | - |

Σύνολο τεχνικής και διοικητικής βοήθειας | 0,064 | - | - | - | - | - | 0,064 |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

σε εκατομ. ευρώ (μέχρι τρία δεκαδικά ψηφία)

Κατηγορία ανθρώπινων πόρων | Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 και επό-μενα |

Μόνιμοι και έκτακτοι υπάλληλοι (09 01 01) | 0,234 | - | - | - | - | - |

Προσωπικό που χρηματοδοτείται από το άρθρο 09 01 02 (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι, κλπ.) (να αναφερθεί η γραμμή του προϋπολογισμού) | - | - | - | - | - | - |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,234 | - | - | - | - | - |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

Οι άλλες διοικητικές δαπάνες έχουν υπολογισθεί με βάση τέσσερεις συνεδριάσεις (κάθε μια ημερήσιας διάρκειας) της επιτροπής επικοινωνιών ή ομάδας εργασίας που έχει λάβει εντολή από την επιτροπή επικοινωνιών (με την παραδοχή ότι το γεύμα θα κοστίσει περίπου 500 ευρώ ανά συνεδρίαση).

σε εκατομ. ευρώ (μέχρι τρία δεκαδικά ψηφία) |

Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 και επό-μενα | ΣΥΝΟΛΟ |

09 01 02 11 01 – Αποστολές | - | - | - | - | - | - | - |

09 01 02 11 02 – Συνεδριάσεις και διασκέψεις | - | - | - | - | - | - | - |

09 01 02 11 03 – Επιτροπές[24] - επιτροπή επικοινωνιών | 0,002 | - | - | - | - | - | 0,002 |

09 01 02 11 04 – Μελέτες και παροχή συμβουλών | - | - | - | - | - | - | - |

09 01 02 11 05 – Συστήματα πληροφοριών | - | - | - | - | - | - | - |

2 Σύνολο άλλων δαπανών διαχείρισης (09 01 02 11) | 0,002 | - | - | - | - | - | 0,002 |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) | - | - | - | - | - | - | - |

Σύνολο διοικητικών δαπανών, πλην ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,002 | - | - | - | - | - | 0,002 |

[1] ΕΕ C , , σ. .

[2] ΕΕ C , , σ. .

[3] ΕΕ C , , σ. .

[4] ΕΕ C , , σ. .

[5] A5-0026/2003. σημείο 15.

[6] COM(2007) 212.

[7] ΕΕ L 108 της 24.4.2002, σ. 33. Οδηγία όπως τροποποιήθηκε με τον κανονισμό (EΚ) αριθ. 717/2007 (ΕΕ L 171 της 29.6.2007, σ. 32).

[8] COM(2005) 229, Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών - “Η στρατηγική i2010 – Ευρωπαϊκή κοινωνία της πληροφορίας για την ανάπτυξη και την απασχόληση», 1.6.2005.

[9] ΕΕ L 43 της 15.2.2007, σ. 32.

[10] ΕΕ L 108 της 24.4.2002, σ. 1.

[11] ΕΕ L 108 της 24.4.2002, σ. 21.

[12] OJ L 184, 17.7.1999, σ. 23. Απόφαση όπως τροποποιήθηκε από την απόφαση 2006/512/EΚ (ΕΕ L 200 της 22.7.2006, σ. 11).

[13] Διαχωριζόμενες πιστώσεις.

[14] Δαπάνες εκτός κεφαλαίου 09 01 του σχετικού τίτλου 09.

[15] Δαπάνες κεφαλαίου xx 01 04 του τίτλου xx.

[16] Δαπάνες του κεφαλαίου xx 01 εκτός των δαπανών των άρθρων xx 01 04 ή xx 01 05.

[17] Βλ. σημεία 19 και 24 της διοργανικής συμφωνίας.

[18] Εφόσον απαιτηθεί προστίθενται πρόσθετες στήλες, δηλ. εφόσον η διάρκεια της δράσης υπερβεί τα 6 έτη.

[19] Όπως περιγράφεται στο τμήμα 5.3.

[20] Δαπάνη του οποίου ΔΕΝ καλύπτεται από το ποσό αναφοράς.

[21] Δαπάνη του οποίου ΔΕΝ καλύπτεται από το ποσό αναφοράς.

[22] Δαπάνη του οποίου περιλαμβάνεται στο ποσό αναφοράς.

[23] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό (-ούς) οργανισμό (-ούς).

[24] Να διευκρινιστεί το είδος της επιτροπής και η ομάδα στην οποία ανήκει.